अम्बाला. जिले में अब घरेलू गैस उपभोक्ताओं को सिलेंडर के लिए 86 रुपए अधिक देने होंगे। गैस कंपनियों ने गैस सिलेंडर के दामों में एक मार्च से सिलेंडर के रेटों में बढ़ोतरी कर दी है। इससे पहले फरवरी महीने में भी गैस सिलेंडर के रेट में 65 रुपए तक की बढ़ोतरी की गई थी। इतने रूपये में मिलेगा सिलेंडर...
रेट में बढ़ोतरी के बाद अब उपभोक्ता को सिलेंडर के लिए 759.50 रुपए देने होंगे। इसमें सरकार के द्वारा 319.07 रुपए की सब्सिडी सरकार की ओर से दी जाएगी। जिससे उपभोक्ता को सिलेंडर 440.43 रुपए का पड़ेगा। इससे पहले फरवरी माह में सिलेंडर के रेटों में बढ़ोतरी होने के बाद उपभोक्ता को सिलेंडर के लिए 673 रुपए देने होते थे। लेकिन रेट बढ़ने के बाद उपभोक्ता पर सिलेंडर के लिए 86 रुपए का अतिरिक्त भार पड़ेगा।
BPL परिवारों को निशुल्क रसोई गैस कनेक्शन...
खाद्य एवं पूर्ति विभाग द्वारा केंद्र सरकार की उज्ज्वला योजना के तहत बीपीएल परिवारों को निशुल्क रसोई गैस कनेक्शन दिए जा रहे हैं। जिला खाद्य एवं पूर्ति नियंत्रक निशांत राठी ने बताया कि योजना के तहत ऐसे गरीब व्यक्ति जिनके पास रसोई गैस कनेक्शन नहीं है, वे 31 मार्च तक नजदीकी एलपीजी डीलर से गैस कनेक्शन ले सकते हैं। उन्होंने बताया कि ऐसे व्यक्ति जिनके पास गैस कनैक्शन नहीं है, उन्हें गैस कनैक्शन उपलब्ध करवाने के लिए 1600 रुपए प्रति कनेक्शन का खर्च सरकार द्वारा वहन किया जाएगा। उन्होंने कहा कि प्रथम चरण में 1 नवंबर से अम्बाला सहित आठ जिलों को इस योजना में शामिल किया गया है।
कनेक्शन लेने में दिक्कत आए तो यहां करें संपर्क..
निशांत राठी ने बताया कि अम्बाला जिले में अब तक 5221 लोगों को इस तरह के कनेक्शन दिए जा चुके हैं। उन्होंने कहा कि यदि किसी पात्र व्यक्ति को कनेक्शन लेने में कोई दिक्कत पेश आ रही है तो वह इसके लिए संबंधित क्षेत्र के खाद्य एवं पूर्ति निरीक्षक से संपर्क कर सकते हैं। उन्होंने कहा कि ऐसी शिकायत के लिए जिला खाद्य एवं पूर्ति नियंत्रक के सिटी स्थित कार्यालय में भी किसी कार्य दिवस में संपर्क किया जा सकता है।
hin_Deva hin_Deva hin_Deva hin_Deva hin_Deva hin_Deva